Verpleegsters: Jy en jou pasiënt - Solidariteit GildesSolidariteit Gildes Verpleegsters: Jy en jou pasiënt - Solidariteit Gildes
Tuis / Verpleegkunde / Verpleegsters: Jy en jou pasiënt
Verpleegsters: Jy en jou pasiënt
Vrydag | 20 September | 2019
Die eerste dag wat jy by die verpleegkollege ingestap het, was die prentjie van verpleegster-wees dalk een van pille en brille aandra.
Namate opleiding vorder kom verpleegsters egter gou agter dat die beroep veel meer verg as net mediese sorg. 'n Groot deel van pasiënte se versorging bestaan ook uit goeie menseverhoudinge.
Esther Smit, programdirekteur van Thuto Bophelo verpleegakademie, sê sy het by 'n goeie mentor geleer dat jy nie werk vir respek nie, jy ontvang dit.
"Soms moet jy dieper na die psige van die pasiënt gaan kyk om te verstaan hoekom hulle op 'n sekere manier reageer."
Esther meen verpleging gaan nie net oor pille uitgee en seker maak dat die regte pasiënt ontslaan word nie; dit gaan oor die holistiese versorging van mense in geheel: siel, vlees en gees.
"Om vertroue te bou moet jy weet hoe om met mense se verskillende persoonlikheidstipes te werk en dít is waar 'n verpleegster se hart baie getoets word. Dan moet 'n verpleegster ook die pasiënt so veilig as moontlik hou en dit regkry om eerlik en deurlopend te kommunikeer."
Sy gee die volgende praktiese wenke:
Die beste en regte manier om jouself bekend te stel is met 'n nederige en sagte glimlag. Nadat jy jouself voorgestel het, stel die persoon gerus deur vir hulle te verseker dat jy daardie dag by hom/haar sal wees om bystand te bied en as hul enige onsekerheid het, hul welkom is om na jou te vra.
Hou by die verplegingsplan wat bepaal wat jou spesifieke pasiënt se behoeftes is. Dié behoeftes word nie net deur die verpleegpersoneel bepaal nie, maar deur 'n multidissiplinêrespan wat betrokke is by die pasiënt.
Die pasiënt se behoeftes
Fisies: Risiko's word bepaal deur skale wat in elke hospitaal se saal geïmplimenteer word. Die skale wat gebruik word is Waterlow en Norten se skale.
Emosioneel: 'n Verpleegster moet haar instink gebruik om waar te neem hoe die pasiënt emosioneel voel. As die pasiënt se emosionele gesondheid 'n sielkundige behoefte is, word dié behoefte deur die multidissiplinêrespan bepaal.
Geestelik: As gevolg van soveel verskillende godsdienste in Suid-Afrika is die pasiënt se geestelike behoeftes 'n strik wat vele verpleegsters probeer vermy, sê Esther. Syself word gedryf deur die Heilige Gees; bid en ontvang leiding daarvolgens. "Oor die algemeen sal ek my dag met gebed afskop. My leuse vir geestelike behoefte is om in die oggend met soveel intensiteit te bid voordat ek uit die bed klim, dat as my voet die grond raak die vyand weet ek is wakker en gereed vir my daaglikse take."
Verpleging is 'n baie groot taak wat van gesondheidswerkers verwag word. Die pasiënt bly ten alle tye jou heel eerste prioriteit.
Esther sê: "Jy moet die kennis, hart en insig hê om te weet dat elke pasiënt wat by jou saal inloop 'n ander geval en uniek is. There is never a dull moment. Verpleegsters moet ook konstant opleiding ontvang en navorsing doen om te weet wat is die nuutste mediese studies en maniere om dinge te doen. Na alles wil jy tog aan jou pasiënt die beste mediese sorg gee."
Esther gesels oor:
'n Professionele volwasse verpleegster kan haarself reguleer en toon selfbeheersing. So 'n persoon demonstreer die Vrug van die Gees in haar daaglikse praktisering: liefde, blydskap, vrede, lankmoedigheid, vriendelikheid, goedheid, getrouheid, sagmoedigheid en selfbeheersing. Die professionele volwasse verpleegster beoefen deurlopende selfevaluering om te kan identifiseer wat sy/haar tekortkomige is. 'n Verpleegster is ook bekend met al die professionele regulasies en reëls, asook enige wysigings.
Verpleegsters moet die privaatheid van hul pasiënte hoog ag en hulle inligting vertroulik hou. Hulle mag nooit die pasiënt se omstandighede of diagnose bespreek nie.
Die vermoë om te luister
Om na mense, in hierdie geval pasiënte te luister, is 'n dissipline op sy eie. Wanneer jy verpleeg moet jy weet wie jy is en waarvoor jy staan. As jy luister moet jy leer om jou tong te louter en jou opinie vir jouself te hou. Dit wat jou ontstig, gaan sorteer jy alleen met jouself in die spoelkamer of tuis met jou eie boeretroos uit.
Eienskappe wat pasiënte hoog op prys stel is:
Esther sê om te verpleeg moet jou hart op die regte plek wees. "Jy verpleeg nie om brood op die tafel te sit nie. Jy verpleeg omdat jy 'n verskil wil maak en ook die hart het vir mense. Ek sê altyd vir my leerlinge: "You don't nurse because you care. You nurse because you want to make a difference in other people's lives"."
Deernis het 'n fyn lyn wat jou persoonlike hart van jou verpleegsterhart skei. "As jy as persoonlike hart al die probleme elke dag moet hoor, sal jou hart konstant gebreek wees. Dis hoekom ons geleer word wat die verskil tussen simpatie en empatie is wanneer ons as professionele verpleegsters opgelei word."
Etiese optrede gaan oor morele waardes wat toegepas moet word. Dit gee leiding vir 'n verpleegster hoe om op te tree en te oordeel. Etiese optrede in verpleging is doelgerig en geestelik omdat dit die verpleegster kans gee om take op die mees etiese manier uit te voer. Die etiese optrede word voorgeskryf in die Verplegingswet.
Beskerming van sensitiewe inligting
Vertroulike inligting moet ten alle tye beskerm word en tydens opleiding as verplegingleerders word verpleegsters gedril om die beskerming van sensitiewe inligting te beheer. Daar is reëls en regulasies in plek wat gevolg moet word, asook 'n beleid en prosedures.
Daai klein stemmetjie in jou binneste kan die verskil wees tussen lewe en dood. Volg jou intüisie, maar bespreek dit met jou spanlede in die saal. Veral as dit iets is wat 'n impak op die pasiënt se gesondheid en lewensuitkoms kan hê.
Esther sê om eerlik te wees is belangrik. Saam met eerlikheid gaan integriteit en saam integriteit gaan 'n hoë standaard. As 'n verpleegster moet jy al drie hierdie eienskappe kan handhaaf om goeie kwaliteit sorg te kan gee.
As die verhouding tussen die verpleegster en pasiënt ongesond is, word die saak met die span op diens bespreek en die eenheidsbestuurder word die tussenganger.
Esther sê in so 'n geval word die wortel van die probleem geïdentifiseer en aangespreek. Dit is kritiek om dadelik die saak te ondersoek en soveel nodige ondersteuning aan die pasiënt te gee sodat die pasiënt veilig sal voel. Intussen word die verpleegster versoek om haar saak voor te lê en met die menslikehulpbronafdeling te praat sodat die regte protokol gevolg kan word.
Vir meer inligting besoek www.nursingacademy.co.za of stuur 'n e-pos aan Esther by principal@nursingacademy.co.za